
Deltagerinformation om deltagelse i et videnskabeligt forsøg
Skinne behandling efter ankelbrud (SAB): Et multicenter lodtrækningsforsøg målrettet voksne efter ankelbud. 

Original title: Bracing after Ankle Fracture (BAF): The BAF multicentre randomised controlled trial 

Vi vil spørge, om du vil deltage i et videnskabeligt forsøg, der udføres på ortopædkirurgiske afdelinger i hele Danmark. Før du beslutter, om du vil deltage i forsøget, skal du fuldt ud forstå, hvad forsøget går ud på, og hvorfor vi gennemfører forsøget. Vi vil derfor bede dig læse denne deltagerinformation grundigt. Du får en samtale med en læge, hvor deltagerinformationen bliver uddybet, og hvor du kan stille de spørgsmål, du har til forsøget. Du er velkommen til at tage et familiemedlem, en ven eller en bekendt med til samtalen.
Hvis du beslutter dig for at deltage i forsøget, skal du underskrive en samtykkeerklæring. Du har ret til
betænkningstid, før du beslutter, om du vil underskrive samtykkeerklæringen. 

Det er frivilligt at deltage i forsøget, og du kan når som helst, og uden at give en grund, trække dit samtykke
tilbage. Det vil ikke få konsekvenser for din videre behandling. Hvis du vælger ikke at deltage i forsøget, vil
du blive tilbudt afdelingens standardbehandling.

Ved at samtykke til forsøget giver du os lov til at indhente relevante oplysninger fra din journal og de nationale registre med henblik på at evaluerer omkostningseffektiviteten af de forskellige skinnebehandlinger.

Formål med forsøget
I forsøget tester vi om en ankelskinne, der giver mulighed for at vippe med foden, men beskytter mod vrid, er lige så god som den støvle vi vanligvis bruger til at beskytte anklen efter et ankelbrud. Skinnen og støvlen er begge CE-mærkede og har til formål at beskytte anklen efter ankelbrud.   

Behandlingsmuligheder
Behandling 1: Støvle (standardbehandling) 
Behandling 2: Ankelskinne

Begge behandlingsmuligheder anvendes allerede til behandling på hospitalerne i Danmark i dag. Der er altså ikke tale om ny eller eksperimentel behandling.

Plan for forsøget
Til kontrolbesøget 1-2 uger efter dit ankelbrud vurderer lægen om dit brud er stabilt og om du må støtte på foden, hvilket er forudsætninger for din deltagelse i projektet. 
Via elektronisk lodtrækning tildeles du behandling med enten støvle eller ankelskinne. Vi indkalder dig til kontrol ca. seks og tolv uger efter bruddet. Her tester vi bevægeligheden i dit ankelled og muskelstyrken i lægmusklen. 3, 6 og 12 måneder efter bruddet får du tilsendt spørgeskemaer elektroniske, hvor vi bl.a. vil spørge ind til din ankelfunktion, livskvalitet og smerter. Vi forventer, at ca. 1400 personer vil deltage i projektet.

Nytte ved forsøget
Et ankelbrud er smertefuldt det har betydning for hvad du kan i dagligdagen. Vi ved fra interviewundersøgelser, at patienter oplever gener fra den støvle vi bruger i dag, og de beskriver støvlen som tung, stiv og klodset. Med dette forsøg vil vi undersøge, om en ankelskinne er lige så god behandling som støvlen. Ankelskinnen er mindre, og det er muligt at bevæge ankelleddet i skinne og bruge dit normale fodtøj. Det betyder at du måske kan komme hurtigere tilbage til det liv du havde inden ankelbruddet. Ankelskinnen er også billigere, så hvis ankel skinnen er lige så god som støvlen vil være en forbedring af forløbet og en gevinst for samfundet. 
 
Hvad skal du?
Du bliver bedt om at møde op til den vanlige kontrol 6 uger efter dit ankelbrud og en ekstra kontrol 12 uger efter ankel brud, ved din lokale ortopædkirurgiske afdeling. Til kontrollen tester vi bevægeligheden i anklen og styrken i lægmusklen. Du skal også udfylde et elektronisk spørgeskema 3, 6 og 12 måneder efter dit ankelbrud. Spørgeskemaet tager ca. 10 min at besvarer og sendes til din digitale postkasse eller e-mail. Spørgeskemaet omhandler blandt andet dine smerter fra anklen og dit funktionsniveau.

Bivirkninger, risici, komplikationer og ulemper
Ankelskinnen og støvlen er begge kendte behandlingsmetoder efter ankelbrud, og at der ikke er evidens for øget risiko for komplikationer, hvorfor vi ikke forventer dette. Igennem hele projektet vil der være opfølgning på komplikationer, og ses er der en overrepræsentation, vil forsøget blive stoppet. 

Forsikring og erstatning
Da forsøget foregår på et offentligt hospital, er du som deltager automatisk dækket af den offentlige patienterstatningsordning. Det betyder, at du kan få erstatning, hvis du kommer til skade eller bliver syg som følge af din deltagelse i forsøget. Ordningen bliver administreret af Patienterstatningen. Almindelige forsikringer dækker efter dansk rets almindelige erstatningsregler.

Udelukkelse fra og afbrydelse af forsøg
Du kan deltage i dette forsøg, hvis lægen vurderer, at dit ankelbrud er stabilt og du må støtte på foden. Hvis bruddet er ustabilt kan du ikke deltage i forsøget. Nogle personer der opereres for et ankelbrud oplever betændelse i såret eller dårlig heling. Hvis der er tegn på betændelse eller dårlig sårheling, kan du heller ikke deltage i forsøget. Hvis du har nedsat følesans der fx gør, du ikke kan mærke smerter, kan du ikke deltage. Hvis der under monitorering af studiet opstår uforudsete komplikationer, kan de forsøgsansvarlige afslutte forsøget, såfremt det findes nødvendigt.

Oplysninger om økonomiske forhold
Initiativtagere er professor og ortopædkirurg Bjarke Viberg og post.doc og fysioterapeut Jonas Ammundsen Ipsen fra Ortopædkirurgisk Afdeling, Odense Universitetshospital. Alle medforfattere har godkendt forsøget. Projektet har opnået økonomisk støtte på 4.232.665 DKK fra Danmarks Frie Forskningsfond (sagsnr. 4308-00191B). Der ydes ikke økonomisk kompensation til projektdeltagere, ej heller kørselsgodtgørelse. De forskningsansvarlige har ingen økonomiske interessekonflikter. Støttepengene går til aflønning af medarbejdere på alle deltagende hospitaler såsom aflønning af projektsygeplejersker, projektsekretære, en forsker og en ph.d.-studerende samt drift omkostninger herunder patientadministration, rekruttering og dataudtræk-/overførsel. 

Adgang til forsøgsresultater
Resultaterne bliver offentliggjort i et relevant tidsskrift når data er gjort op. Resultaterne rapporteres på gruppeniveau i samlet form, så ingen individuelle patienter kan identificeres. Vi forventer, at studiet afsluttes sommeren 2028. Udgivelse af artikel med resultater vil være senest 1 år efter. Efter endt studie bliver resultaterne sendt ud til de forsøgsdeltagere, der ønsker det.

Adgang og behandling af helbredsoplysninger
Alle oplysninger i dette studie opbevares og behandles fortroligt i henhold til databeskyttelsesloven
og databeskyttelsesforordningen. Alt personale involveret i studiet er omfattet af tavshedspligt.
Nogle oplysninger vil blive indhentet direkte fra journalen. Det drejer sig om grundlæggende information
såsom: Alder, køn, højde, vægt, diagnose, medicin, skademekanisme, funktionsniveau, tobak- og
alkoholforbrug (som kan påvirke heling efter et brud) samt erhvervs/arbejdsstatus. Herudover indhentes oplysninger om komplikationer såsom betændelse og generelle komplikationer, fx uforudsete årsager til hospitalisering samt evt. dødsårsag. Til en økonomisk evaluering indhenter vi oplysninger om forbrug af sundhedsydelser eks. sygehus og kommune. Dit samtykke giver den forsøgsansvarlige og dennes repræsentant adgang til relevante helbredsoplysninger i journalen for at kunne gennemføre, overvåge og kontrollere forsøget. 


Du kan se mere om projektet ved at scanne QR-koden med kameraet på din telefon:

AI-genereret indhold kan være ukorrekt.]

Kontaktoplysninger
Ved spørgsmål til projektet kan der tages kontakt til nedenstående, som er ansvarlig for projektet på dit hjem-hospital:

Navn:
Titel:
Hospital:
Adresse:
Telefonnummer:
E-mail: 

Vi håber, at du med denne information har fået tilstrækkeligt indblik i, hvad det vil sige at deltage i forsøget, og at du føler dig rustet til at tage beslutningen om din deltagelse. 
Med venlig hilsen

Jonas Ammundsen Ipsen 
Ortopædkirurgisk Afdeling 
Odense Universitetshospital
J.B. Winsløws Vej 4 
5000 Odense C

Dine rettigheder som forsøgsperson i forsøg med medicinsk udstyr
Hvis du er deltager i en klinisk afprøvning af medicinsk udstyr, så er det vigtigt, at du er opmærksom på dine rettigheder. Dem kan du læse om på denne side.
1. Din deltagelse i en klinisk afprøvning er helt frivillig. Du har krav på både skriftlig og mundtlig information om afprøvningen, og du skal underskrive en samtykkeerklæring før du kan deltage. 
2. Du har ret til at tage et familiemedlem, en ven eller en bekendt med til informationssamtalen. 
3. Du har ret til betænkningstid før du underskriver samtykkeerklæringen. 
4. Du kan til enhver tid trække dit samtykke tilbage og udgå af afprøvningen uden at give nogen begrundelse. Dette vil ikke påvirke din ret til patientbehandling eller andre rettigheder. 
5. Oplysninger om dig, dit helbred, dine blodprøver mv. er omfattet af tavshedspligt, og skal behandles efter lovgivningen om databeskyttelse [1]. Den dataansvarlige for forsøget skal sikre, at du bliver orienteret om disse regler. 
6. Dit samtykke til afprøvningen medfører, at den forsøgsansvarlige og sponsor må indhente oplysninger om dit helbred i journalsystemerne, når dette er nødvendigt for kvalitetskontrol og overvågning af forsøget. 
7. Hvis de oplysninger om dit helbred, som er indsamlet under afprøvningen, senere anvendes af den forsøgsansvarlige til forskning eller statistik, kan du ikke gøre indsigelse imod behandling og udveksling af disse oplysninger. 
8. Du har ret til at frabede dig potentiel viden om nye helbredsoplysninger som måtte fremkomme om dig ved afprøvningen, og som ikke direkte har tilknytning til afprøvningen. 
9. Hvis afprøvningen foregår i offentlig regi, har du ret til aktindsigt i dokumenter vedrørende afprøvningens tilrettelæggelse, bortset fra de dele, som indeholder forretningshemmeligheder eller fortrolige oplysninger om andre personer. 
10. Hvis du bliver skadet under afprøvningen, kan du klage efter reglerne i lov om klage og erstatningsadgang inden for sundhedsvæsenet, se mere på www.patienterstatningen.dk 
11. Når afprøvningen er afsluttet, har du ret til at få information om afprøvningens resultater. 
12. Den forsøgsansvarlige skal sikre, at der stilles en informationsenhed til rådighed for dig, hvorfra du kan få flere oplysninger om forsøget. 
[1] Europa-Parlamentets og Rådets forordning nr. 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger, og om ophævelse af direktiv 95/46/EF (generel forordning om databeskyttelse), 
Lov nr. 502 af 23. maj 2018 om supplerende bestemmelser til forordning om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (databeskyttelsesloven) 
Europa-Parlamentets og Rådets Forordning (EU) 2017/745 af 5. april 2017 om medicinsk udstyr, om ændring af direktiv 2001/83/EF, forordning (EF) nr. 178/2002 og forordning (EF) nr. 1223/2009 og om ophævelse af Rådets direktiv 90/385/EØF og 93/42/EØF (forordning om medicinsk udstyr). 

